***ГОДИШЕН ДОКЛАД***

***ЗА***

***ДЕЙНОСТТА НА***

***РАЙОНЕН СЪД – КАЗАНЛЪК***

**Казанлък, януари 2023 година**

Районен съд – Казанлък е един от най-големите необластни районни съдилища в страната. Дейността си по правораздаване Районен съд – Казанлък осъществява на територията на пет общини: общ. Казанлък, общ. Мъглиж, общ. Николаево, общ. Гурково и общ. Павел баня, с общо 63 населени места и население 98 743 човека *(данните за населението са взети от НСИ към 31.12.2021 г.).*

**I. КАДРОВА ОБЕЗПЕЧЕНОСТ И ОРГАНИЗАЦИЯ**

**НА РАБОТАТА НА СЪДА**

През 2022 г. Районен съд – Казанлък разполага по щат със следните длъжности: 10 съдии, в т.ч. Председател и Заместник-Председател, двама държавни съдебни изпълнители, двама съдии по вписванията и 35 съдебни служители.

Държавният съдебен изпълнител Ивайло Енчев е командирован да изпълнява длъжността държавен съдебен изпълнител в Районен съд – Стара Загора, считано от 01.04.2022 г. до 30.09.2022 г. (Заповед № 197/28.03.2022 г. на Административния ръководител на Окръжен съд – Стара Загора) и от 01.10.2022 г. до 30.04.2023 г. (Заповед № 813/20.09.2022 г. на Административния ръководител на Окръжен съд – Стара Загора).

След проведен конкурс са назначени съдебните служители: Петя Илиянова Манолова – съдебен секретар, считано от 01.04.2022 г.; Велислава Иванова Караиванова – съдебен секретар, считано от 26.04.2022г.; Иво Христов Минев – работник по поддръжката,считано от 12.09.2022 г. и Иванка Николова Тенева – съдебен деловодител в бюро „Съдимост“, считано от 21.11.2022 г.

Поради продължителното отсъствие по болест на Румяна Стойкова Червенкова – съдебен деловодител, на срочен трудов договор по чл. 68, ал. 1, т. 3 от КТ (заместване на служител, който отсъства от работа), считано от 20.06.2022 г. бе назначена Вилияна Тонева Тонева.

През 2022 г. бяха прекратени трудовите правоотношения с трима съдебни служители:

- Мима Борисова Мочева-Черкезова – съдебен деловодител в бюро „Съдимост“, считано от 01.07.2022 г. (придобиване право на пенсия за осигурителен стаж и възраст), която остана да работи до заемане на съответната длъжност въз основа на конкурс;

- Христина Костова Комитова – съдебен секретар, считано от 23.09.2022 г. (придобиване право на пенсия за осигурителен стаж и възраст), която остана да работи до заемане на съответната длъжност въз основа на конкурс;

- Недялко Стоилов Илиев – работник по поддръжката, считано от 09.06.2022 г., поради кончината на служителя.

С Решение на Съдийската колегия на ВСС по протокол № 26/09.11.2022 г. е отхвърлено искането за увеличаване щатната численост на Районен съд – Казанлък с още 1 щ.бр. „Съдебен помощник” (Мотиви: Съдът разполага с една щ. бр. за длъжността „съдебен помощник“, разкрита по предложение на КСА от Съдийската колегия на ВСС през м. октомври 2021 г., която комисията счита за оптимално).

С Решение на Съдийската колегия на ВСС по протокол № 46/06.12.2022 г. Радослава Маждракова – Административен ръководител-Председател на Районен съд – Казанлък е повишена в длъжност „Съдия“ в Окръжен съд – Бургас.

С Решение на Съдийската колегия на ВСС по протокол № 47/13.12.2022 г. съдия Михаил Михайлов е определен за И.Ф. Административен ръководител-Председател на Районен съд – Казанлък до встъпване в длъжност на нов административен ръководител.

С Решение на Пленума на ВСС по протокол № 36/15.12.2022 г. щатната численост на съда е увеличена с 1 щ.бр. за длъжността „Съдия“.

С Решение на Съдийската колегия на ВСС по Протокол № 25/21.06.2022 г., на основание чл. 234 от ЗСВ, съдия Стела Георгиева бе повишена на място в по-горен ранг „Съдия във ВКС и ВАС“.

През месец ноември 2022 г., на основание чл. 158 и следващите от Правилника за администрацията в съдилищата, беше извършена периодична атестация на съдебните служители, като шестима от тях бяха стимулирани чрез повишаване в ранг.

През 2022 г. продължи актуализирането на длъжностните характеристики на съдебните служители в съответствие с Правилника за администрацията в съдилищата.

Инициативите „Ден на отворените врати“ и участието на Районен съд – Казанлък в образователната програма „Съдебната власт – информиран избор и гражданско доверие. Отворени съдилища и прокуратури“ бяха планирани, но предвид епидемиологичната обстановка в страната, не се реализираха.

През отчетният период съдиите Валентина Тодорова и Михаил Михайлов участваха в „Зонално съвещание на съдиите от района на Апелативен съд – Пловдив“ по Проект „Правосъдие през 21 век – развиване на професионална компетентност и интегритет на магистратите и съдебните служители”, а съдиите Радослава Маждракова и Тодор Тодоров, както и съдебните служители Мима Мочева, Татяна Николова, Елена Стоилова Виолета Иванова, Галина Гилева и Ана Цанова взеха участие в обучението с ЦАИС „Съдебен статус“.

**II. ПРЕДЛОЖЕНИЕ ЗА ПРОМЕНИ В ЩАТА**

През 2023 г. предстои да бъде направено искане до Комисия „Съдебна администрация“ към Съдийската колегия на Висшия съдебен съвет за увеличаване щатната численост на съда с 1 щ.бр. за длъжността „Съдебен секретар“ и 1 щ.бр. за длъжността „Съдебен деловодител“, които ще подпомагат и работата на другите съдебни служители.

Мотивите ми за това са следните:

√ големият брой дела, постъпващи в съда, както и работата с ЕИСС, която предвид обема на делата изисква по-голям човешки ресурс;

√ увеличената щатната численост на съда с 1 щ.бр. за длъжността „Съдия“ в гражданското отделение и екипният принцип на работа (магистрат – съдебен секретар), който дава много добри резултати в Районен съд – Казанлък, като допринася и за спокойната работна атмосфера;

√ съотношението брой служители общо/магистрати и брой специализирана администрация/магистрати е под средното за съдилищата извън областните центрове;

√ отпималната натовареност на съдебните служители, които освен основните си задължения, изпълняват и множество други функции:

- при необходимост заместват служителя в бюро „Съдимост“ и служителя, отговарящ за изпълнение на присъдите и решенията;

* изпълняват функциите на Служител по сигурността на информацията и завеждащ регистратура „Класифицирана информация“;

- изготвят справки и статистически отчети, тъй като Районен съд – Казанлък не разполага със статистик, независимо от отправяните искания от страна на Административния ръководител.

**III. ИЗВЪРШЕНИ ПЛАНОВИ ПРОВЕРКИ ОТ ИНСПЕКТОРАТА КЪМ ВИСШИЯ СЪДЕБЕН СЪВЕТ В РАЙОНЕН СЪД–КАЗАНЛЪК**

През 2022 г., от Инспектората на ВСС, бе извършена планова проверка на Районен съд – Казанлък в качеството му на Администратор на лични данни. В акта за резултатите от проверката не са посочени препоръки.

**IV. ДВИЖЕНИЕ НА ДЕЛАТА**

През 2022 г. в Районен съд – Казанлък са постъпили общо  **4450 бр.** дела – с 839 бр. дела по-малко от предходната година (*За сравнение:* през 2021 г. са постъпили 5 289 бр. дела, през 2020 г. – 4724 бр. дела; през 2019 г. –5065 бр. дела).

Средното месечно постъпление на 1 съдия на база 12 месеца е **37,08 бр.** дела. (*За сравнение:* през 2021 г. са 48,97, през 2020 г. – 43,74 бр. дела; през 2019 г. – 42,21 бр. дела).

Свършените дела през отчетния период са **4490 бр.** (*За сравнение:* през 2021 г. са свършени 5493 бр. дела, през 2020 г. – 4529 бр. дела; през 2019 г. – 4962 бр. дела).

През календарната 2022 г. съдиите са работили в намален състав, поради ползване от съдия Валентина Тодорова на продължителен отпуск за отглеждане на малки деца (от 05.11.2019 г. до 16.03.2022 г.), както и полагаемия й платен отпуск (от 04.04.2022 г. до 22.07.2022 г.) и ползване от съдия Кети Косева на продължителен отпуск, поради временна неработоспособност (от 17.01.2022 г. до 06.05.2022 г.).

**НАКАЗАТЕЛНИ ДЕЛА**

През 2022 г. са постъпили общо **1368** **бр.** наказателни дела – със 77 бр. по-малко от предходната година (*За сравнение:* през 2021 г. са постъпили общо 1445 бр. наказателни дела;през 2020 г. – 1441 бр.*;* през 2019 г. – 1412 бр.).

Средномесечното постъпление на един съдия от наказателното отделение на база 12 месеца по щат за 2022 г. е **22,80 бр.** дела.

В сравнителния период може да се очертае тенденция за устойчивост на постъпилите дела през посочените години.

Броят на новопостъпилите наказателни дела от общ характер за 2022 г. е **360** (*За сравнение:* през 2021 г. – 386 бр. дела; през 2020 г. – 412 бр. дела, през 2019 г. – 306 бр. дела). Намален е броят на наказателните дела от общ характер с 26 бр., но този показател остава стабилен в сравнение с предходните години.

От общия брой новопостъпили НОХД, със споразумение са внесени  **192 бр.** дела. Със споразумение по реда на чл. 384 от НПК са приключили  **55 бр.** дела. (*За сравнение:* през 2021 г.от общия брой новопостъпили НОХД, със споразумение са внесени 229 бр. дела, като със споразумение по реда на чл. 384 от НПК са приключили 57 бр. дела.; през 2020 г. – 185 бр. дела, като със споразумение по реда на чл. 384 от НПК са приключили 88 бр. дела; през 2019 г. от общия брой новопостъпили НОХД, със споразумение са внесени 158 бр. дела, като със споразумение по реда на чл. 384 НПК са приключили 66 бр. дела).

Прекратено е съдебното производство и на Районна прокуратура – Стара Загора са върнати за доразследване през 2022 г. **3 бр.** дела, от които **2 бр.** по НОХД и **1 бр.** по 78а НК. (*За сравнение:* през 2021 г. са върнати за доразследване 5 бр. дела, от които 2 бр. по НОХД и 3 бр. по чл.78а НК; през 2020 г. са върнати за доразследване 10 бр. дела, от които 9 бр. по НОХД и 1 бр. по чл.78а НК, през 2019 г. са върнати за доразследване 12 бр. дела, от които 7 бр. по НОХД и 5 бр. по чл.78а НК), като е видно, че броят на върнатите дела на Районна прокуратура – Стара Загора през 2022 г. е намалял в сравнение с предходната година.

За прекратяване на съдебното производство и връщане на делата за допълнително разследване на Районна прокуратура – Стара Загора следва да бъдат обобщени следните причини:

- по-голямата част от делата са върнати за доразследване, поради допуснати съществени нарушения на процесуалните правила, тъй като обвинителният акт или постановлението на РП не отговарят на изискванията на чл. 246, ал. 2 НПК – в обстоятелствената му част не се излагат в пълен обем фактическите обстоятелства, върху които се основава обвинението, като не са посочени елементи от състава на същото – не са били описани всички съставомерни признаци на деянието, констатирани са несъответствия в обстоятелствената и диспозитивната част на обвинителния акт или постановлението;

- друга причина за връщане на делата на РП – Стара Загора е, че са били нарушени правата на обвиняемия или пострадалия в хода на досъдебното производство, като обвиняемият е бил възпрепятстван да научи за какво престъпление е привлечен в това му качество или с други думи да се запознае с всички съставомерни признаци на престъпния състав.

През 2022 г. съдиите от наказателното отделение са разгледали общо **1506** **бр.** дела, от които **1368 бр.** са постъпили през годината и **138** **бр.** са висящи в началото на периода. *(За сравнение:* през 2021 г. съдиите от наказателното отделение са разгледали общо 1658 бр. дела, от които 1445 бр. са постъпили през годината и 213 бр. са висящи в началото на периода; през 2020 г. – 1576 бр. дела, от които 1441 бр. са постъпили през годината и 135 бр. са висящи в началото на периода).

През отчетния период са били разгледани **396 бр.** **НОХД**. Свършени са **344 бр.** дела или 86,87%. От тях в срок до три месеца са приключили **286 бр.** дела или 83,14%. За доразследване са върнати **2 бр.** дела, а **5 бр.** са прекратени по други причини. *(За сравнение:* през 2021 г. съдиите от наказателното отделение са разгледали 446 бр. наказателни общ характер дела. Свършени са 410 или 91,93%. От тях в срок до три месеца са приключили 337 дела или 82,20%. За доразследване са върнати 2 бр. дела, а 7 бр. са прекратени по други причини; през 2020 г. съдиите от наказателното отделение са разгледали 444 бр. наказателни общ характер дела. Свършени са 384 или 86,49%. От тях в срок до три месеца са приключили 330 дела или 85,94%. За доразследване са върнати 9 бр. дела, а 6 бр. са прекратени по други причини). В края на отчетния период са останали несвършени **52 бр.** НОХД.

От направения сравнителен анализ е видна тенденция за запазване процентното отношение на свършените в тримесечен срок дела.

Новопостъпилите през 2022 г. **НЧХД** са **11 бр.** (*За сравнение:* новопостъпилите през 2021 г. НЧХД са 11 бр.; през 2020 г. – 16 бр.; през 2019 г. – 9 бр.). Разгледани са **17 бр.** и са свършени **12 бр.,** от които в тримесечен срок са **2 бр.** или 16,67% от делата. Прекратени са **8 бр.** НЧХД, а със съдебен акт по същество са приключили **4 бр.** В края на периода са останали несвършени **5 бр.** дела.

През отчетния период са образувани **78 бр.** дела по **чл. 78а НК.** Разгледани са **95 бр.** дела (в т.ч. 17 бр. останали несвършени от предходен период) и са свършени **87 бр.,** от които **77 бр.** в тримесечния срок или 88,51%. За доразследване са върнати 1 **бр.** дела. Останали несвършени в края на периода са **8 бр.** дела.

През 2022 г. са постъпили **742 бр. ЧНД,** от които **69 бр. ЧНД – разпити.** Разгледани са общо **755 бр. ЧНД** (в т.ч. 13 бр. висящи в началото на периода). Свършени са общо **724 бр.** (в т.ч. **69 бр. ЧНД – разпити),** всички в срок до 3 месеца, което представлява 100%. Останалите несвършени дела са **31 бр.**

През календарната 2022 г. се забелязва тенденция за увеличаване броя на постъпилите ЧНД, разглеждани от дежурен съдия по дежурство, и в частност на делата, образувани по искане от РП за вземане на МН „Задържане под стража“ или такива по молби за изменението й, което води до допълнителна натовареност на съдиите от наказателното отделение.

През отчетната година в съда са постъпили **177 бр.** **административно-наказателен характер дела**. Висящи в началото на периода са били 66 бр. дела. Разгледани са **243 бр.** дела и са свършени **191 бр.,** от които в срок до 3 месеца **104 бр.** или 54,45%.

Образувани са 11 **бр.** бързи производства. Производствата, проведени по реда на гл. 27 от НПК, са **43 бр.**

През годината няма приключили производства по искане на обвиняемия.

Средномесечното постъпление на 1 съдия от наказателното отделение през 2022 г. **е 22,80 бр.** дела.

Свършени са средномесечно на 1 съдия от наказателното отделение за 2022 г. – **22,63 бр.** дела. (*За сравнение:* през 2021 г. – 25,33 бр. дела; през 2020 г. – 22,72 бр. дела; през 2019 г. – 23,35 бр. дела).

От изложените в доклада данни произтичат следните изводи, касаещи образуването и движението на наказателните дела: в рамките на новопостъпилите дела е видно, че е налице тенденция за намаляване броя на делата за престъпления против личността, като през **2022 г.** те са **23 бр.** (*За сравнение:* през 2021 г. – 23 бр. дела; през 2020 г. – 35 бр., през 2019 г. – 33 бр.).

През годината не са постъпили дела по чл. 159а-159г от НК. По чл. 152, ал. 3 от НК е постъпило едно дело и едно дело е постъпило по чл. 149-150 от НК.

Образуваните дела за престъпления против собствеността през 2022 г. са **114 бр.** дела (*За сравнение:* през 2021 г. са 98 бр.; през 2020 г. – 116 бр., през 2019 г. – 83 бр. дела).

Делата, постъпили в Районен съд – Казанлък за престъпления против стопанството през 2021 г. са **6 бр.** (*За сравнение:* през 2021 г. са 15 бр.; през 2020 г. – 15 бр.; през 2019 г. – 16 бр.).

Броят на постъпилите дела за общоопасни престъпления, в т.ч. и на престъпленията в транспорта за 2022 г. е **161 бр.** (*За сравнение:* през 2021 г. са 178 бр.; през 2020 г. – 173 бр., през 2019 г. – 121 бр.).

През 2022 г. образуваните НОХД за престъпления, свързани с отглеждане на растения и престъпления, свързани с употреба на наркотични вещества са **33 бр.** (*За сравнение:* за 2021 г. са 28 бр.; за 2020 г. – 21 бр.; за 2019 г. – 20 бр.). Съществува тенденция за увеличение на този род дела.

По отношение на делата за престъпления против брака, семейството и младежта трябва да се отбележи, че броят им е относително постоянен – **28 бр.** (*За сравнение:* за 2021 г. са 21 бр.;за 2020 г. – 38 бр.,за 2019 г. – 30 бр.).

За престъпления против правата на гражданите са постъпили **3 бр.** дела, а внесените дела за документни престъпления са **12 бр.**

Броят на внесените през 2022 г. дела за престъпления против реда и общественото спокойствие е **11 бр.** За престъпление против дейността на държавните органи и обществени организации са постъпили **3 бр.** дела.

Съдиите от наказателното отделение са разгледали през 2022 г. общо **1506 бр.** дела, от които **138 бр.** останали несвършени от предходен период и са свършили **1358** **бр.** дела, което представлява 90,17%. От тях са приключили в тримесечен срок **1193 бр.** или 87,85%. *(За сравнение:*през 2021 г. са разгледани общо 1658 бр. дела, от които 213 бр. останали несвършени от миналата година и са свършили 1520 бр. дела, което представлява 91,68%. От тях са приключили в тримесечен срок 1280 бр. или 84,21%;

През 2020 г. са разгледани общо 1576 бр. дела, от които 213 бр. останали несвършени от миналата година и са свършили 1363 бр. дела, което представлява 86,48% . От тях са приключили в тримесечен срок 1148 бр. или 84,23%;

През 2019 г. са разгледани общо 1536 бр. дела, от които 124 бр. останали несвършени от миналата година и са свършили 1401 бр. дела, което представлява 91,21%. От тях са приключили в тримесечен срок 1270 бр. или 91%).

Средната продължителност за разглеждане на наказателните дела от постъпването им в съда до постановяване на съдебния акт за 2022 г. е **26,94**  **дни (***За сравнение:* за 2021 г. е 35,70 дни; за 2020 г. – 42,60 дни, за 2019 г. – 28,07дни). Този показател е значително подобрен в сравнение с предходната година.

Насрочването на наказателните дела от общ характер, извън тримесечния срок, се допуска само с разрешение на Председателя на съда и то в периода на ползване на платения годишен отпуск от съдиите.

Отчитат се за поредна година много добри резултати, които се дължат на усилията на съдиите от наказателното отделение и съдебните служители, като разпределението на делата се извършва в деня на постъпването им, разпореждането на докладчика за насрочването се извършва в тридневен срок, призовките и съобщенията се изготвят също в тридневен срок, а връчването им се осъществява до 14 дни. В кратки срокове се администрират делата, по които са постъпили протести или жалби.

През 2022 г. натовареността на съдиите от наказателното отделение е увеличена, тъй като участваха в разпределението и на граждански дела от групите „Заповедни производства по чл. 410 и чл. 417 ГПК“, „Молби по чл. 50 СК и по чл. 127, ал. 1 СК“ и „Частни граждански дела“.

През отчетния период са решени със съдебен акт по същество **1033 бр.** наказателни дела. (*За сравнение:* през 2021 г. са 1156 бр.; през 2020 г. – 1024 бр.; през 2019 г. – 1104 бр.).

През 2022 г. за престъпления от общ характер са съдени **366** лица, осъдени са **352** лица, в т.ч. **9** непълнолетни, като са оправдани **3** лица и **1** лице не е осъдено, поради прекратяване на производството по други причини.

*(За сравнение:* през 2021 г. за престъпления от общ характер са съдени 421 лица, осъдени са394 лица, в т.ч. 25 непълнолетни, като са оправдани 1 лице и 14 лица не са осъдени, поради прекратяване на производството по други причини;

През 2020 г. за престъпления от общ характер са съдени 416 лица, осъдени са 399 лица, в т.ч. 15 непълнолетни, като са оправдани 2 лица и 15 лица не са осъдени, поради прекратяване на производството по други причини;

През 2019 г. за престъпления от общ характер са съдени 326 лица, осъдени са 315 лица, в т.ч. 14 непълнолетни, като е оправдано 1 лице и 10 лица не са осъдени, поради прекратяване на производството по други причини).

През отчетната 2022 г. на **295** лица наложеното наказание е „Лишаване от свобода“ до 3 години, като 205 лица са осъдени условно и 90 лица – на ефективно наказание. На 9 лица е наложено наказание „Лишаване от свобода“ над 3 до 15 години. На 32 лица е наложено наказание „Пробация“. Глоба е наложена на 15 лица и на 1 лице е наложено друго наказание. Шест лица са освободени от наказателна отговорност, с наложено административно наказание по реда на чл.78а от НК.

*(За сравнение:* през 2021 г. на 304 лица наложеното наказание е „Лишаване от свобода“ до 3 години, като 215 лица са осъдени условно и 89 лица – на ефективно наказание. На 3 лица е наложено наказание „Лишаване от свобода“ над 3 до 15 години. На 63 лица е наложено наказание „Пробация“. Глоба е наложена на 24 лица. Няма наложени други наказания;

През 2020 г. на 306 лица наложеното наказание е „Лишаване от свобода“ до 3 години, като 224 лица са осъдени условно и 82 лица – на ефективно наказание. На 12 лица е наложено наказание „Лишаване от свобода“ над 3 до 15 години. На 59 лица е наложено наказание „Пробация“. Глоба е наложена на 20 лица. На две лица са наложени други наказания;

През 2019 г. на 233 лица наложеното наказание е „Лишаване от свобода“ до 3 години, като 168 лица са осъдени условно и 65 лица – на ефективно наказание. На 6 лица е наложено наказание „Лишаване от свобода“ над 3 до 15 години. На 48 лица е наложено наказание „Пробация“. Глоба е наложена на 24 лица. Четири лица са признати за виновни, но не са наказани).

През отчетния период са постановени **94 бр.** присъди, от които 90 бр. по НОХД и 4 бр. по НЧХД, както и 247 бр. определения, с които са били одобрени споразумения, чието изпълнение е извършено в срок.

**Свършени наказателни дела по видове и сравнение с предходните три години:**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Година** | **НОХД** | **НЧХД** | **78а НК** | **ЗБППМН** | **Реабилитация** | **Принудителни мед. мерки** | **Кумулации** | **АНД** | **УБДХ** | **Мерки** | **Други дела** | **ЧНД-Д** |
| **2022** | 344 | 12 | 87 | 6 | 12 | 99 | 33 | 178 | 13 | 71 | 12 | 491  в т.ч. ЗЕС |
| **2021** | 410 | 11 | 118 | 4 | 8 | 102 | 33 | 273 | 21 | 65 | 44 | 519  в т.ч. ЗЕС |
| **2020** | 384 | 14 | 102 | 3 | 5 | 59 | 29 | 291 | 18 | 42 | 34 | 382  в т.ч. ЗЕС |
| **2019** | 301 | 11 | 112 | 7 | 12 | 57 | 13 | 282 | 30 | 39 | 11 | 526  в т.ч. ЗЕС |

**Решените по същество дела от общ характер по видове са:**

|  |  |  |  |  |  |
| --- | --- | --- | --- | --- | --- |
| **РЕШЕНИ ПО СЪЩЕСТВО**  **ОБЩ ХАРАКТЕР**  **/с присъда и споразумение/** | **БРОЙ ДЕЛА** | | | | |
| **2022г.** | **2021г.** | **2020г.** | **2019г.** | **2018г.** |
| Престъпления п/в личността | 25 | 35 | 35 | 29 | 20 |
| Престъпления п/в правата на гражданите | 2 | 6 | 2 | 2 | - |
| Престъпления п/в брака, младежта и семейството | 29 | 24 | 31 | 31 | 36 |
| Престъпления п/в собствеността | 99 | 102 | 97 | 83 | 62 |
| Престъпления п/в стопанството | 5 | 16 | 14 | 15 | 21 |
| Престъпления п/в държавата  и обществени организации | 3 | 1 | 1 | 1 | 1 |
| Документни престъпления | 11 | 12 | 10 | 7 | 15 |
| Престъпления п/в реда и  общественото спокойствие | 9 | 16 | 18 | 13 | 10 |
| Общоопасни престъпления | 154 | 184 | 161 | 110 | 128 |
| **ОБЩО:** | **337** | **396** | **369** | **291** | **293** |

В края на отчетната година са останали несвършени **52 бр.** НОХД. (*За сравнение: през 2021 г. са 36 бр.;* през 2020 г. – 60 бр.;през 2019 г. – 32 бр.).

Общо висящите наказателни дела в края на периода са **148 бр.** (*За сравнение:* през 2021 г. са 138 бр.;през 2020 г. – 213 бр., през 2019 г. – 135 бр.). Процентното съотношение на несвършените дела спрямо постъпилите дела е 10,82 %. (*За сравнение:* през 2021 г. е 9,55%; през 2020 г. – 14,78%; през 2019 г. – 9,56%).

**По глави от НК присъдите, одобрените споразумения и осъдените лица, сравнени с предходните три години са, както следва:**

**2022 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: непълнолетни | Лишаване от свобода  до 3 г. | В т.ч.условно | Лишаване от свобода  над 3 г. | Глоба | Пробация | Др.наказания |
| Престъпление против личността | 25 | 28 | - | 21 | 17 | 3 | - | 4 | - |
| Престъпление против правата на гражданите | 2 | 2 | - | 2 | 1 | - | - | - | - |
| Престъпление против брака, семейството и младежта | 29 | 30 | - | 20 | 17 | - | 1 | 9 | - |
| Престъпление против собствеността | 99 | 114 | 9 | 102 | 49 | 5 | - | 6 | 1 |
| Престъпление против стопанството | 5 | 8 | - | 4 | 3 | - | 1 | 3 | - |
| Престъпление против държавата, държавните органи и общ. организации | 3 | 3 | - | 2 | 2 | - | - | 1 | - |
| Документни престъпления | 11 | 11 | - | 11 | 8 | - | - | - | - |
| Престъпление против реда и обществ. спокойствие | 9 | 5 | - | 3 | 3 | - | - | 2 | - |
| Общоопасни престъпления | 154 | 151 | - | 130 | 105 | 1 | 13 | 7 | - |
| **ОБЩО:** | **337** | **352** | **9** | **295** | **205** | **9** | **15** | **32** | **1** |

**2021 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: непълнолетни | Лишаване от свобода  до 3 г. | В т.ч.условно | Лишаване от свобода  над 3 г. | Глоба | Пробация | Др.наказания |
| Престъпление против личността | 44 | 38 | 1 | 28 | 20 | 1 | 1 | 8 | - |
| Престъпление против правата на гражданите | 6 | 6 | - | 3 | 2 | - | - | 3 | - |
| Престъпление против брака, семейството и младежта | 24 | 22 | - | 13 | 10 | - | - | 9 | - |
| Престъпление против собствеността | 105 | 98 | 18 | 80 | 45 | 2 | 4 | 12 | - |
| Престъпление против стопанството | 16 | 15 | - | 8 | 7 | - | 3 | 4 | - |
| Престъпление против държавата, държавните органи и общ. организации | 1 | 1 | - | 1 | 1 | - | - | - | - |
| Документни престъпления | 12 | 12 | - | 10 | 10 | - | - | 2 | - |
| Престъпление против реда и обществ. спокойствие | 17 | 17 | - | 11 | 6 | - | - | 6 | - |
| Общоопасни престъпления | 185 | 185 | 6 | 150 | 114 | - | 16 | 19 | - |
| **ОБЩО:** | **410** | **394** | **25** | **304** | **215** | **3** | **24** | **63** | **-** |

**2020 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.: Непълнолетни | Лишаване от свобода  до 3 г. | В т.ч.условно | Лишаване от свобода  над 3 г. | Глоба | Пробация | Др.наказания |
| Престъпление против личността | 35 | 33 | 1 | 19 | 15 | 2 | - | 12 | - |
| Престъпление против правата на гражданите | 2 | 2 | - | 2 | 2 | - | - | - | - |
| Престъпление против брака, семейството и младежта | 31 | 33 | - | 21 | 19 | - | 1 | 10 | 1 |
| Престъпление против собствеността | 97 | 125 | 12 | 98 | 45 | 10 | 2 | 14 | 1 |
| Престъпление против стопанството | 14 | 14 | - | 10 | 7 | - | 1 | 3 | - |
| Престъпление против държавата, държавните органи и общ. организации | 1 | 1 | - | 1 | 1 | - | - | - | - |
| Документни престъпления | 10 | 10 | - | 6 | 6 | - | - | 4 | - |
| Престъпление против реда и обществ. спокойствие | 18 | 19 | - | 12 | 11 | - | 2 | 5 | - |
| Общоопасни престъпления | 161 | 162 | 2 | 137 | 118 | - | 14 | 11 | - |
| **ОБЩО:** | **369** | **399** | **15** | **306** | **224** | **12** | **20** | **59** | **2** |

В наказателното отделение през 2022 г. са работили съдиите Радослава Маждракова, Невена Иванова, Тодор Тодоров, Михаил Михайлов и Деян Илиев.

С въвеждането през м. април 2021 г. на Единната информационна система в Районен съд – Казанлък и ползването на платен отпуск на магистратите от наказателното отделение се отчете разлика в натовареността при разпределение в отделните групи дела, като през 2022 г. вече се преодолява.

Следва да се отчете също, че Административният ръководител участва в разпределението на наказателни дела с 80% натовареност в отделните групи и на 100% в делата, разпределяни по дежурство. Разликата в броя на делата се получава от постъплението на делата, разпределяни на дежурен съдия и от броят на делата, останали несвършени от съответния съдия в края на предходната година. За резултатите на всеки съдия в наказателното отделение е приложена таблица.

Въз основа на заповед на Административния ръководител ежемесечно съдебните секретари изготвят писмени справки по съдии, чрез които се проследява движението на делата и спазването на кратките срокове, предвидени в НПК, както и справки за дела с просрочени съдебни актове. Регулярната проверка на срочните книги от административния ръководител също дава възможност да се проследяват движението и сроковете по наказателни дела. Не е имало необходимост да се предприемат съответни мерки, тъй като съдебните актове, изготвяни от магистратите, са били винаги в законоустановения срок. Това е отличен показател за работата на съдиите от наказателното отделение.

През 2022 г. са обжалвани и протестираниобщо **144** съдебни акта, постановени по наказателни дела, от които по дела от административно- наказателен характер – 68 бр.

През календарната 2022 г. са върнати от горната инстанция **127 бр.** съдебни актове, от които 83 бр. са оставени в сила (73 бр. присъди и решения и 10 бр. определения), 35 бр. са отменени (28 бр. присъди и решения и 7 бр. определения) и 9 бр. са изменени (7 бр. присъди и решения и 2 бр. определения). В процентно изражение потвърдените актове представляват 65,35%, отменените – 27,55%, изменените – 7,09%. Процентите са изчислени към обжалваните, върнати през календарната година съдебни актове, а не към подлежащите на обжалване актове.

*(За сравнение:* през 2021 г. са обжалвани и протестираниобщо 178 бр. съдебни актове, постановени по наказателни дела, от които: 40 бр. присъди, 117 бр. решения и 21 бр. определения и разпореждания**.** От тях по дела от административно- наказателен характер – 105 бр. През календарната 2021 г. са върнати от горната инстанция 204 бр. съдебни актове, от които оставени в сила са 127 бр. (109 бр. присъди и решения и 18 бр. определения), изцяло отменени – 59 бр., изменени – 10 бр.). В процентно изражение потвърдените актове представляват 62,25%, отменените – 28,92% и изменените са 4,90%;

През 2020 г. са обжалвани и протестираниобщо 164 бр. съдебни актове, постановени по наказателни дела, от които: 30 бр. присъди, 99 бр. решения и 35 бр. определения и разпореждания**.** От тях по дела от административно- наказателен характер – 98 бр. През календарната 2020 г. са върнати от горната инстанция 140 бр. съдебни актове, от които оставени в сила са 131 бр. (67 бр. присъди и решения и 20 бр. определения), изцяло отменени са 48 бр., изменени – 5 бр.). В процентно изражение потвърдените актове представляват 62,14%, отменените – 34,29% и изменените са 3,57%).

Констатира се увеличение на потвърдените съдебни актове (в процентно изражение) в сравнение с 2021 г.

Като основни причини за отмяна на съдебните актове по наказателни дела от страна на горните инстанции следва да се посочат неотчетени от съда отстраними съществени процесуални нарушения, допуснати в хода на досъдебното производство, допуснати от самия съдебен състав, както и неправилно приложение на материалния закон по отменените предимно от Административен съд – Стара Загора съдебни актове.

**БЮРО „СЪДИМОСТ“ при Районен съд – Казанлък**

В бюро „Съдимост“ през 2022 г. са издадени **6819** свидетелства за съдимост и **3233** справки за съдимост, като са обработени **1991** бюлетини *(За сравнение:* през 2021 г. са издадени 5984 свидетелства за съдимост и 3012 справки за съдимост, като са обработени 545 бюлетини; през 2020 г. – 6418 свидетелства за съдимост и 2864 справки за съдимост, като са обработени 525 бюлетини; през 2019 г. – 6916 свидетелства за съдимост и 2291 справки за съдимост, като са обработени 456 бюлетини).

В бюро „Съдимост” работи един съдебен служител. При отсъствие на титуляра, последният се замества от друг съдебен служител, обучен да работи в бюро „Съдимост“.

През годината не са допускани забавяния при издаване на справките и свидетелствата за съдимост.

**ГРАЖДАНСКИ ДЕЛА**

През 2022 г. в съда са постъпили **3082 бр.** граждански дела, със 762 бр. по-малко в сравнение с предходната година. (*За сравнение:* през 2021 г. са постъпили 3844 бр. граждански дела; през 2020 г. – 3283 бр., през 2019 г. – 3653 бр.).

От общия брой граждански дела за разглеждане, през 2022 г. са постъпили **1969 бр.** заповедни производства по чл. 410 и чл. 417 ГПК.

Исковете по СК, ЗЗДН, ЗЛС, ЗГР, ЗЗДетето и ЗБЖИРБ са **343 бр.,** в т.ч. по ЗЗДН – **40 бр.** Облигационните искове са общо **134 бр.** Вещните искове са **25 бр.** Делбите и исковете по Закона за наследството са **34 бр.** Постъпилите установителни искове са **109 бр.** Исковете по КТ са **35 бр.** Административните производства са **1 бр.**

Исканията за допускане на обезпечение са **11 бр**. Други частни производства са **430 бр.**, от които 24 са по регламенти. Други граждански дела – **2 бр.**

Средномесечното постъпление на един съдия от гражданско отделение на база 12 месеца по щат за 2022 г. е **30,30 бр.** дела, а на съдия от наказателно отделение – **21,07 бр**. дела или общо **25,68 бр.** граждански дела средно на магистрат.

*(За сравнение:* средномесечното постъпление на един съдия от гражданско отделение на база 12 месеца по щат за 2021 г. е **42,17 бр.** дела, а на съдия от наказателно отделение – **21,95 бр**. дела или общо **32,03 бр.** граждански дела средно на магистрат;

Средномесечното постъпление на един съдия от гражданско отделение на база 12 месеца по щат за 2020 г. е 36,93 бр. дела, а на съдия от наказателно отделение – 17,78 бр. дела или общо 27,36 бр. граждански дела средно на магистрат).

През 2022 г. съдиите от гражданското отделение са разгледали **2239 бр.** граждански дела, а съдиите от наказателното отделение – **1292 бр.** граждански дела. (*За сравнение:* през 2021 г. съдиите от гражданското отделение са разгледали 3087 бр. граждански дела, а съдиите от наказателното отделение – 1335 бр. граждански дела; през 2020 г. съдиите от гражданското отделение са разгледали 2216 бр. граждански дела, а съдиите от наказателното отделение – 1067 бр. граждански дела; през 2019 г. съдиите от гражданско отделение са разгледали 3 096 бр. граждански дела, а съдиите от наказателно отделение – 926 бр. граждански дела).

Средномесечно съдиите от гражданското отделение са разгледали по 37,32 бр. граждански дела, а съдиите от наказателно отделение – по 21,53 бр. граждански дела.

Свършени през 2022 г. са **3132 бр.** граждански дела. Съотношението между свършени и разгледани дела за 2022 г. е 88,70%. *(За сравнение:* през 2021 г. са свършени 3973 бр. граждански дела, като съотношението между свършени и разгледани дела за 2021 г. е 89,85%; през 2020 г. са свършени 3166 бр. граждански дела, като съотношението между свършени и разгледани дела за 2020 г. е 84,56%; през 2019 г. са свършени 3561 бр. граждански дела. Съотношението между свършени и разгледани дела е 88,54%).

Постигнат е много добър резултат при разглеждането и приключването на гражданските дела.

От свършените през 2022 г. **3132 бр.** граждански дела, със спогодба са приключили **39 бр., 344 бр.** са прекратени по други причини, а останалите **2749 бр.** са приключили с постановяване на акт по същество. В срок до три месеца са свършени **2837 бр.** дела, което представлява **90,58%.**

*(За сравнение:* от свършените през 2021 г. 3973 бр. граждански дела, със спогодба са приключили 37 бр., 402 бр. са прекратени по други причини, а останалите 3534 бр. са приключили с постановяване на акт по същество. В срок до три месеца са свършени 3583 бр. дела, което представлява 90,18%;

От свършените през 2020 г. 3166 бр. граждански дела, със спогодба са приключили 28 бр., 356 бр. са прекратени по други причини, а останалите 2782 бр. са приключили с постановяване на акт по същество. В срок до три месеца са свършени 2834 бр. дела, което представлява 89,51%;

От свършените през 2019 г. 3561 бр. граждански дела, със спогодба са приключили 44 бр., 274 бр. са прекратени по други причини, а останалите 3243 бр. са приключили с постановяване на акт по същество. В срок до три месеца са свършени 3330 бр. дела, което представлява 93.51%).

Видно е, че процентът на свършените в срок до три месеца дела е стабилен, което е един отличен показател за работата на съдиите от гражданското и наказателното отделения.

В края на отчетния период са останали несвършени **399 бр.** граждански дела, което представлява **11,30%** от делата за разглеждане. (*За сравнение:* през 2021 г. са останали несвършени 449 бр. дела, което представлява 10,15%; през 2020 г. са останали несвършени 578 бр. дела, което представлява 15,44%; през 2019 г. – 461 бр. дела, което представлява 12,62%).

В рамките на последните четири години, броят на несвършените в края на годината дела е сравнително постоянен. Като основна причина за това следва да се посочи предвидения в чл. 131 ГПК срок за размяна на книжата и срещаните трудности във връзка с връчването им, както и отсъствието на страните по делата, поради заболяване.

За периода от 2019 г. до 2022 г. показателите за свършени граждански дела в Районен съд – Казанлък са следните:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Година | Искове по СК, ЗЗДН, ЗЛС, ЗГР, ЗЗДет., ЗБЖИРБ | Облигационн искове | Вещни  искове | Делби и  искове по ЗН | Установителни искове | Искове  по КТ | Други дела в т.ч. адм. и частни производства | Заповедно  производство |
| **2022** | **362** | **122** | **24** | **37** | **133** | **42** | **434** | **1978** |
| **2021** | 385 | 114 | 15 | 18 | 200 | 37 | 500 | 2704 |
| **2020** | 348 | 113 | 15 | 17 | 192 | 58 | 374 | 2049 |
| **2019** | 382 | 137 | 22 | 18 | 260 | 25 | 445 | 2272 |

Средномесечно свършените дела през 2022 г. от един съдия от гражданско отделение на база 12 месеца е **30,92 бр.** дела, а тези разгледани от съдиите от наказателно отделение са **21,28 бр.** дела.

*(За сравнение:* Средномесечно свършените дела през 2021 г. от един съдия от гражданско отделение на база 12 месеца е 44,35 бр. дела, а тези разгледани от съдиите от наказателно отделение са 21,87 бр. дела;

Средномесечно свършените дела през 2020 г. от един съдия от гражданско отделение на база 12 месеца е 43,27 бр. дела, а тези разгледани от съдиите от наказателно отделение са 18,15 бр. дела;

Средномесечно свършените дела през 2019 г. от един съдия от гражданско отделение на база 12 месеца е 44,55 бр. дела, а тези разгледани от съдиите от наказателно отделение са 14,80 бр. дела или общо 59,35 бр.).

Средната продължителност на разглеждане на гражданските дела от образуването до постановяването на съдебен акт е **47,18 дни** за делата, разгледани от съдиите от гражданско отделение.

Средната продължителност на разглеждане на гражданските дела от образуването до постановяването на съдебен акт е **5,47 дни** от съдиите от наказателно отделение, разглеждали граждански дела.

С въвеждането през м. април 2021 г. на Единната информационна система в Районен съд – Казанлък и ползването на различен брой дни платен отпуск и отпуск по болест от магистратите от гражданското отделение, отчетената разлика в натовареността при разпределение в отделните групи дела през 2022 г. вече се преодолява. Разликата в броя на делата се получава и от постъплението на делата, разпределяни на дежурен съдия и броят на делата, останали несвършени от съответния съдия в края на предходната година. За резултатите на всеки съдия от гражданско отделение е приложена таблица.

През отчетния период са обжалвани общо **149 бр.** граждански дела. От върнатите към края на отчетния период съдебни актове, които са **107 бр.**  е видно, че **72 бр.** съдебни актове са оставени в сила, което представлява 67,29%; изцяло отменени са **24 бр.** съдебни актове – 22,43%, от които **21 бр.** – 19,63% по виновно поведение на съда, а по обективни причини – отказ от иска или постигане на спогодба пред въззивната инстанция, законодателни промени или противоречива съдебна практика (невиновно поведение на съда) – **3 бр.** – 2,80%; **10 бр.** – 9,35% съдебни акта са потвърдени в едната част, отменени или обезсилени в другата част по виновно поведение на съда, а **1 бр.** по обективни причини – 0,93% .

*(За сравнение:* През 2021 г. са обжалвани общо 136 бр. граждански дела. От върнатите към края на отчетния период дела, които са 116 бр. е видно, че 71 бр. съдебни актове са оставени в сила, което представлява 61,21%; изцяло отменени са 36 бр. съдебни актове – 31,03%, от които 32 бр. – 27,59% по виновно поведение на съда, а по обективни причини – представяне на нови доказателства, отказ от иска пред въззивната инстанция или постигане на спогодба пред тази инстанция (невиновно поведение на съда) – 4 бр. – 3,45%; 8 бр. – 6,90% съдебни акта са потвърдени в едната част, отменени или обезсилени в другата част по виновно поведение на съда, а **1 бр.** по обективни причини – 0,86%;

През 2020 г. са обжалвани общо 164 бр. граждански дела. От върнатите към края на отчетния период дела, които са 151 е видно, че 100 бр. съдебни актове са оставени в сила, което представлява 66,23%, изцяло отменени са 28 бр. дела – 18,54% по виновно поведение на съда, а по обективни причини – представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ – 2 бр. – 1,32%, 20 бр. – 13,25% съдебни акта са потвърдени в едната част, отменени или обезсилени в другата част по виновно поведение на съда, а 1 бр. по обективни причини – 0,66%).

Сравнителният анализ на потвърдените съдебни актове през годините води до извода за едни стабилни резултати и през изминалата година.

През годината са постъпили 3 бр. молби за определяне срок при бавност.

Изложените статистически данни и техният анализ дават основание да се приеме, че през 2022 г. се е запазила тенденцията за бързина при разглеждане на делата.

В гражданското отделение при Районен съд – Казанлък през 2022 г. са работили съдиите Йовка Пудова, Кети Косева, Нейко Нейков, Валентина Тодорова и Стела Георгиева.

Съдиите от гражданското отделение са работили в намален състав, поради ползване от съдия Валентина Тодорова на продължителен отпуск за отглеждане на малки деца (от 05.11.2019 г. до 16.03.2022 г.), както и полагаемия й платен отпуск (от 04.04.2022 г. до 22.07.2022 г.) и ползване от съдия Кети Косева на продължителен отпуск, поради временна неработоспособност (от 17.01.2022 г. до 06.05.2022 г.).

До завръщането на Валентина Тодорова – съдия в гражданското отделение, всички съдии в гражданското отделение участват на 50% при разпределение на граждански дела от група „Заповедни производства по чл. 410 ГПК“ и на 100% при разпределение на граждански дела от групата „Молби по чл. 50 СК и по чл. 127, ал. 1 СК“.

При разпределение на граждански дела във всяка от останалите групи, Заместник-Административният ръководител участва на 90%, а останалите съдии в гражданското отделение – на 100%.

И през отчетната година, продължи практиката съдебните секретари да изготвят ежемесечни справки за движението на делата по чл. 310 ГПК, както и за неизготвените в законовите срокове съдебни актове. Изводите от тези справки сочат, че независимо от високото си натоварване, магистратите от гражданското отделение се стремят да съблюдават предвидените в законите срокове за движение и приключване на делата.

Натовареността на магистратите в Районен съд – Казанлък по щат за изминалата 2022 г. е **41,98** **бр.** дела спрямо делата за разглеждане и **37,42 бр.** спрямо свършените дела. (*За сравнение:* през 2021 г. е 50,67 бр. дела спрямо делата за разглеждане и 45,78 бр. дела спрямо свършените; през 2020 г. е 44,33 бр. дела спрямо делата за разглеждане и 37,74 бр. спрямо свършените дела; през 2019 г. – 46,32 бр. дела спрямо делата за разглеждане и 41,35 бр. спрямо свършените дела).

Действителната натовареност през 2022 г. общо за съда е **44,97 бр**. дела спрямо делата за разглеждане и **40,09 бр.** дела спрямо свършените дела. (*За сравнение:* през 2021 г. е **56,30 бр**. дела спрямо делата за разглеждане и **50,86 бр.** дела спрямо свършените дела; през 2020 г. е 49,72 бр. дела спрямо делата за разглеждане и 42,33 бр. дела спрямо свършените дела, през 2019 г. – 47,50 бр. дела спрямо делата за разглеждане и 42,41 бр. дела спрямо свършените дела).

**IV. СЪДЕБНО ИЗПЪЛНЕНИЕ**

През изминалата 2022 г. съдебно-изпълнителната служба работи с щат двама държавни съдебни изпълнители – Стефка Хиновска – ръководител служба „СИС“ и Ивайло Енчев, както и с двама съдебни служители. Държавният съдебен изпълнител Ивайло Енчев е командирован в Районен съд – Стара Загора, считано от 01.10.2021 г. и към настоящия момент.

През отчетния период в съдебно-изпълнителната служба при Районен съд – Казанлък са постъпили **422** бр. дела. (*За сравнение:* през 2021 г. са постъпили 416 бр. дела, през 2020 г. – 274 бр. дела, през 2019 г. – 454 бр. дела).

|  |  |  |
| --- | --- | --- |
| **ГОДИНА** | **ПОСТЪПИЛИ ДЕЛА** | **СЪБРАНА СУМА /ЛВ./** |
| **2022** | 422 | 326 127 |
| **2021** | 416 | 378 999 |
| **2020** | 274 | 209 815 |
| **2019** | 454 | 279 008 |

Средномесечното постъпление на дела на един държавен съдебен изпълнител по щат за 12 месеца е **17,58 бр.** дела. (*За сравнение:* през 2021 г. средномесечното постъпление на дела на един държавен съдебен изпълнител за 12 месеца е 17,33 бр. дела; през 2020 г. е 11,42 бр. дела, през 2019 г. – 18,92 бр. дела).

При общо **4 627 бр.** изпълнителни дела за разглеждане, свършените са **564 бр.,** в т.ч. 11 бр. изпратени на друг съдебен изпълнител, което представлява – 12,19%.

*(За сравнение:* през 2021 г. при общо 4 526 бр. изпълнителни дела за разглеждане, свършените са 321 бр**.,** в т.ч. 9 бр. изпратени на друг съдебен изпълнител, което представлява – 7,09%;

През 2020 г. при общо 4 463 бр. изпълнителни дела за разглеждане, свършените са 336 бр., в т.ч. 17 бр. изпратени на друг съдебен изпълнител, което представлява – 7,91%;

През 2019 г. при общо 4 574 бр. изпълнителни дела за разглеждане, свършените са 372 бр., в т. ч. 13 бр. изпратени на друг съдебен изпълнител, което представлява – 8,42%).

Останалите несвършени дела са **4063 бр.** (*За сравнение:* през 2021 г. са 4205 бр. дела; през 2020 г. – 4110 бр. дела, през 2019 г. – 4189 бр. дела).

Налице е тенденция на устойчивост в броя на несвършените дела в последните четири години. Най-голям брой несвършени дела – 2520 бр. са в полза на юридически лица, в т.ч. в полза на банки.

Събраната сума е в размер на **326 127 лв. (***За сравнение:* през 2021 г. е 378 999 лв.;през 2020 г. – 209 815 лв.; през 2019 г. – 279 008 лв.).

Останалата за събиране сума в края на отчетния период е в размер на **3 470 597 лв.** (*За сравнение:* през 2021 г. е 3 610 754 лв.; през 2020 г. – 3 484 173 лв.; през 2019 г. – 3 473 837 лв.).

През 2022 г. няма постъпили жалби против действията на ДСИ, което е много добър показател за работата на държавните съдебни изпълнители при Районен съд – Казанлък, в частност на ДСИ Стефка Хиновска.

На държавните съдебни изпълнители е осигурен достъп за извършване на справки в регистъра на банковите сметки и сейфове при БНБ.

През отчетната година забавянето на движението на изпълнителните дела се дължи най-вече на недостатъчна активност от взискателите за посочване способ на изпълнение и несвоевременното внасяне на държавни такси, липса на имущество на длъжниците, като много от тях използват възможността да спестят сумата от пропорционална такса, ако внесат задължението си в доброволния двуседмичен срок.

Събраната сума от държавните вземания, възложени за събиране от ДСИ при Районен съд – Казанлък и на други ДСИ в страната, през 2022 г. възлиза на 52 560,80 лв.

**V. СЛУЖБА ПО ВПИСВАНИЯТА**

Сравнителен анализ на вписванията за последните пет години:

|  |  |
| --- | --- |
| **Година** | **Брой на вписвания** |
| **2022** | **8480** |
| 2021 | 9263 |
| 2020 | 7182 |
| 2019 | 8369 |

През 2022 г. са постъпили **8480 бр.** актове, подлежащи на вписване, отбелязване или заличаване. Постановен е 1 бр. отказ за вписване. Приключени са **8480 бр.** вписвания. Образувани са **6038 бр.** нотариални дела.

*(За сравнение:* през 2021 г. са постъпили 9263 бр. актове, подлежащи на вписване, отбелязване или заличаване. Не са постановени откази за вписване. Приключени са 9263 бр. вписвания. Образувани са 6721 бр. нотариални дела;

През 2020 г. са постъпили 7182 бр. актове, подлежащи на вписване, отбелязване или заличаване. Не са постановени откази за вписване. Приключени са 7182 бр. вписвания. Образувани са 5361 бр. нотариални дела;

През 2019 г. са постъпили 8 369 бр. актове, подлежащи на вписване, отбелязване или заличаване. Постановени са 3 бр. откази за вписване, които не са обжалвани. Приключени са 8366 бр. вписвания. Образувани са 6 244 броя нотариални дела).

През сравнителния период се установява тенденция за увеличаване на вписванията в сравнение с предходни години, като натоварването на съдиите по вписванията остава високо. Създадена е много добра организация за работа от съдиите по вписванията Боряна Дянкова и Гергана Домузова, като същите се редуват при ползването на платения си годишен отпуск.

**VI. ОСЪЩЕСТВЕН КОНТРОЛ И ПРЕДПРИЕТИ МЕРКИ, СВЪРЗАНИ С ОРГАНИЗАЦИЯТА НА РАБОТА НА СЪДА**

От 2014 г. в Районен съд – Казанлък се води регистър на отводите.

През 2022 г. общият брой на делата, по които са направени отводи е **39** (27 бр. граждански дела и 12 бр. наказателни дела), от които по 13 бр. дела (12 бр. граждански дела и 1 бр. наказателни дела) са се отвели всички съдии.

*(За сравнение:* Общият брой на делата, по които са направени отводи през 2021 г. е 30 (17 бр. граждански дела и 13 бр. наказателни дела), като по 6 от тях са се отвели всички магистрати**;**

Общият брой на делата, по които са направени отводи през 2020 г. е 33 (21 бр. граждански дела и 12 бр. наказателни дела), като по 5 от тях са се отвели всички магистрати;

Общият брой на делата, по които са направени отводи през 2019 г. е 25 (14 бр. граждански дела и 11 бр. наказателни дела), като по 6 от тях са се отвели всички магистрати).

Констатира се сравнително сходен брой на делата в наказателното и гражданското отделения, по които са направени отводи.

**VII. ФИНАНСОВА ОБЕЗПЕЧЕНОСТ**

Първоначално с решение на ВСС по протокол № 11/31.03.2022 г. утвърденият бюджет на съда за 2022 г. беше в размер на 2 555 134 лв.

С неколкократни компесаторни промени с решения на ВСС към 31.12.2022 г. беше утвърден окончателен бюджет в размер на **2 759 305 лв.** Същият е изпълнен, като от него за трудови възнаграждения на персонала са изразходвани 1 682 012 лв., за социални осигуровки – 451 987 лв. и за текуща издръжка – 247 210 лв., в която се включват възнагражденията на вещи лица, консумативи /електроенергия, газ, вода, канцеларски материали и др./, текущия ремонт, ново офис обзавеждане, компютърна техника.

Не са констатирани проблеми през изминалата година с разходването на бюджета, като същият е бил актуализиран. С цел подобряване на работната среда, при планирането на новия бюджет за 2023 г., следва да бъдат заложени средства за цялостно саниране на съдебната палата.

Продължава ползването на текстообработваща програма WORD от всички съдии и съдебни служители, правната програма „АПИС-7”, която своевременно се актуализира, съгласно сключения договор. Бюро “Съдимост” продължава да работи със софтуерен продукт, единен за цялата страна. Счетоводната служба ползва програмата „TEREZ.

**VIII. СГРАДЕН ФОНД И ТЕХНИЧЕСКА ОБЕЗПЕЧЕНОСТ**

Съдебната сграда е публична държавна собственост. През 2016 г. бе издаден акт за публична държавна собственост № 8719/18.11.2016 г. на Областен управител – Стара Загора.

През 2020 г. бе издаден технически паспорт на съдебната палата рег. № ТП-70/13.08.2020 г.

С решение по протокол № 38/14.12.2005 г., ВСС задължи органите на съдебна власт и други органи, които са настанени в съдебните палати, считано от 01.01.2006 г. да разпределят и разплащат ежемесечно разходите за издръжката по предварително определена методика.

С решение на Пленума на Висшия съдебен съвет по протокол № 5/28.02.2019 г. бе утвърдено разпределението на ползването на помещенията в съдебна палата гр. Казанлък.

Районен съд – Казанлък, Районна прокуратура – Стара Загора, Агенция по вписванията, ОЗ “Охрана“ – Стара Загора и „ЦКБ“ АД клон Казанлък подписаха разделителни протоколи, съобразно заеманата от всяка институция площ, в сила от 01.01.2021 г.

От 2010 г. разходите се изплащат ежемесечно.

От месец януари 2006 г. в сградата има обособен пост за охраняване на обществения ред и осъществяване на пропускателен режим и сигурност, който се носи от шест служители на Областно звено „Охрана” – Стара Загора. Към настоящия момент, след работно време и в почивните дни охраната се осигурява от РУ на МВР гр. Казанлък.

Считано от 09.05.2019 г. в съдебната палата на Районен съд – Казанлък отново функционира банков офис на „ЦКБ“ АД клон Казанлък, като по този начин се улесняват гражданите при заплащане на такси, глоби и други към съда и Агенцията по вписвания.

През 2022 г. бяха отпуснати от Висшия съдебен съвет и усвоени от Районен съд – Казанлък парични средства за закупуване на 2 бр. скенери, 10 бр. компютърни конфигурации (компютър + монитор), 3 бр. лаптопи, мрежово свързващо устройство за съхранение на данни, 4 бр. лицензи, софтуер и програмен модул.

Усилията за следващата календарна година следва да бъдат насочени към външно саниране на съдебната палата, тъй като е установено нарушение на част от фасадата й.

И през календарната 2022 г. съдът постигна отлични резултати, свързани с качеството на постановените съдебни актове, бързината при разглеждането и движението на делата, което се дължи на съвместната и екипна работа на магистрати и съдебни служители.

Изказвам благодарност на всички магистрати и съдебни служители за положения труд през изминалата година, като пожелавам много здраве на тях и на техните семейства, да бъдем колегиални един към друг, да отстояваме принципите си, като зачитаме усилията и достойнството на всеки един магистрат и съдебен служител при упражняване на тази отговорна и трудна професия.

**Януари, 2023 г. И.Ф. АДМ. РЪКОВОДИТЕЛ: М. Михайлов**